RIALACHÁN (AE) 2023/173 ÓN gCOIMISIÚN

an 26 Eanáir 2023

lena leasaítear Iarscríbhinní II agus III a ghabhann le Rialachán (CE) Uimh. 396/2005 ó Pharlaimint na hEorpa agus ón gComhairle a mhéid a bhaineann le huasleibhéil iarmhar le haghaidh 1-meitil-3-(trífhluaraimeitil)-1H-piorasól-4-carbocsaimíde (PAM), cioglocsaidime, ciafluimeitifeine, ciafluitrine, meatabrómúróin agus peintiaipiorad i dtáirgí áirithe nó ar tháirgí áirithe

(Téacs atá ábhartha maidir le LEE)

TÁ AN COIMISIÚN EORPACH,

Ag féachaint don Chonradh ar Fheidhmiú an Aontais Eorpaigh,

Ag féachaint do Rialachán (CE) Uimh. 396/2005 ó Pharlaimint na hEorpa agus ón gComhairle an 23 Feabhra 2005 maidir le huasleibhéil d’iarmhair lotnaidicídí i mbia agus i mbeatha de bhunadh plandaí nó ainmhíoch nó ar bhia agus ar bheatha den sórt sin agus lena leasaítear Treoir 91/414/CEE ón gComhairle (1), agus go háirithe Airteagal 14(1), pointe (a) agus Airteagal 49(2) de,

De bharr an mhéid seo a leanas:

(1) I gcás cioglocsaidime, ciafluimeitifeine agus peintiaipiorad, leagtar síos uasleibhéil iarmhar (“MRLanna”) i gCuid A d’Iarscríbhinn III a ghabhann le Rialachán (CE) Uimh. 396/2005. I gcás ciafluitrine leagtar síos MRLanna in Iarscríbhinní II agus III a ghabhann leis an Rialachán sin. I gcás 1-meitil-3-(trífhluaraimeitil)-1H-piorasól-4-carbocsaimíde (PAM) agus meatabrómúróin, ní leagtar síos aon MRL sonrach i Rialachán (CE) Uimh. 396/2005, agus toisc nach bhfuil na substaintí gníomhacha sin mar chuid d’Iarscríbhinn IV a ghabhann leis an Rialachán sin, tá feidhm ag an luach réamhshocraithe 0.01 mg/kg a leagtar síos in Airteagal 18(1), pointe (b), den Rialachán sin.

(2) Chuir an tÚdarás Eorpach um Shábháilteacht Bia (“an tÚdarás”) tuairim réasúnaithe isteach maidir leis na MRLanna atá ann cheana le haghaidh béite-ciafluitrine agus ciafluitrine i gcomhréir le hAirteagal 12(1) de Rialachán (CE) Uimh. 396/2005 (2). Sa tuairim réasúnaithe uaidh, dheimhnigh an tÚdarás an sainmhíniú ar iarmhar mar “ciafluitrin (ciafluitrin lena n-áirítear meascáin eile d’isiméirí comhábhartha (suim isiméirí)”. Ós rud é gur isiméir de chuid ciafluitrine í béite-ciafluitrin, na MRLanna a leagtar síos le haghaidh ciafluitrine, cumhdaíonn siad béite-ciafluitrin freisin. Níl ceachtar de na substaintí formheasta a thuilleadh mar shubstaintí gníomhacha a úsáidtear i dtáirgí cosanta plandaí san Aontas. Dá bhrí sin, rinne an tÚdarás measúnú ar na MRLanna ar bhonn úsáidí táirgí cosanta plandaí lasmuigh den Aontas, amhail iad siúd a leagann an Coimisiún Codex Alimentarius síos faoi láthair (uasteorainneacha iarmhar Codex (“CXLanna”)) agus na lamháltais allmhairiúcháin a thuairiscíonn na Ballstáit. Chuir an tÚdarás san áireamh freisin úsáid údaraithe ciafluitrine i dtáirgí íocshláinte tréidliachta le haghaidh bó-ainmhithe agus ainmhithe den chineál caorach agus na MRLanna a leagtar síos i Rialachán (AE) Uimh. 470/2009 ó Pharlaimint na hEorpa agus ón gComhairle (3). Mhol an tÚdarás na MRLanna a ísliú le haghaidh úll, piorraí, prátaí, piobair mhilse/chloigíneacha, cabáistí cinn, “spíosraí ó thorthaí”, “spíosraí ó fhréamhacha agus ó riosóm”, mucra (matán, ae, duán), bó-ainmhithe (matán, ae, duán), caorach (matán, ae, duán), gabhair (matán, ae, duán), each-ainmhithe (matán, ae, duán), éanlaith chlóis (matán, saill, ae), bainne capaill agus uibheacha éan. Mhol an tÚdarás na MRLanna a ardú le haghaidh seadóg, oráistí, líomóidí, líomaí, mandairíní, trátaí, ubhthorthaí, síolta ráibe, síolta cadáis. Thairis sin, mhol an tÚdarás na MRLanna atá ann a choinneáil le haghaidh pónairí soighe, saille (mucra, bó-ainmhithe, gabhair, each-ainmhithe), bainne (bó, caorach agus gabhair) ar cuireadh isteach sonraí tacaíochta leordhóthanacha ina leith maidir le dea-chleachtas talmhaíochta, sonraí a ndearna an tÚdarás measúnú orthu. Ós rud é nach bhfuil aon riosca ann do thomhaltóirí, is iomchuí na MRLanna le haghaidh na dtáirgí thuasluaite uile a leagan síos in Iarscríbhinn II a ghabhann le Rialachán (CE) Uimh. 396/2005 ag an leibhéal atá ann cheana nó ag an leibhéal a shainaithníonn an tÚdarás.

(3) Maidir le húsáid béite-ciafluitrine agus ciafluitrine ar chóilis, shainaithin an tÚdarás riosca géar féideartha le haghaidh tomhaltóirí dá leagfaí síos an CXL le haghaidh cóilise. Dá bhrí sin, ísleofar an MRL go dtí an luach réamhshocraithe 0,01 mg/kg.

(4) Tháinig an tÚdarás ar an gconclúid thairis sin maidir leis na MRLanna le haghaidh eorna agus cruithneachta go raibh roinnt faisnéise ann nach raibh ar fáil agus gur ghá do bhainisteoirí riosca an cheist a scrúdú a thuilleadh. Cé go meastar go bhfuil na MRLanna sin sábháilte, déanfar athbhreithniú orthu; cuirfear san áireamh san athbhreithniú an fhaisnéis a bheidh ar fáil laistigh de dhá bhliain ó dháta foilsithe an Rialacháin seo. Ós rud é nach bhfuil aon riosca ann do thomhaltóirí, is iomchuí na MRLanna le haghaidh ciafluitrine i ndáil le heorna agus cruithneacht a leagan síos in Iarscríbhinn II a ghabhann le Rialachán (CE) Uimh. 396/2005 ag an leibhéal a shainaithníonn an tÚdarás.

(5) I gcás cioglocsaidime, chuir an tÚdarás tuairim réasúnaithe isteach maidir leis na MRLanna atá ann cheana i gcomhréir le hAirteagal 12(1) de Rialachán (CE) Uimh. 396/2005 (4). Mhol an tÚdarás na MRLanna a ísliú le haghaidh úll, piorraí, aibreog, péitseog, fíonchaora boird agus fíniúnacha coiteanna, soiliriac/soilire tornapa, piseanna (úra, a bhfuil faighneoga acu), finéil Fhlórans, bliosáin chruinne, síolta ráibe, fréamhacha biatais siúcra agus éanlaith chlóis (meatán, saill, ae). Mhol sé na MRLanna a ardú le haghaidh sútha talún, prátaí, prátaí milse, meacain bhiatais, meacain ragaim, meacain bhána, fréamhacha peirsile/peirsil fréimhe Hamburg, raidisí, salsaibh, svaeideanna, tornapaí, gairleoige, seallóidí, brocailí, cóiliseacha, bachlóga Bruiséile, cabáiste cinn, cálráibí, ruachán Rómhánach, mustard dearg, barra duilleog óga (lena n-áirítear speicis phraisí), puirsleán, seardas/duilleoga biatais, “luibheanna agus bláthanna inite”, pónairí (gan faighneoga), lintilí, lúipíní/pónairí lúipíní, síolta poipín, síolta lus na gréine, síolta mustaird, síolta cadáis, síolta borráiste, bó-ainmhithe (meatán, saill, duán), caorach (meatán, saill, duán), gabhair (meatán, saill, duán), each-ainmhithe (meatán, saill, duán), bainne (bó, caorach, gabhair, capaill) agus uibheacha éan. Maidir le sútha talún, mhol an tÚdarás an MRL a ardú i gcomhréir leis an tuairim réasúnaithe uaidh roimhe sin maidir le MRLanna le haghaidh na substainte gníomhaí sin (5). Ós rud é gur tugadh aghaidh air sin cheana le Rialachán (AE) 2021/976 ón gCoimisiún (6), coinnítear ar bun an MRL a leagadh síos leis an Rialachán sin le haghaidh sútha talún. Mhol sé na MRLanna sin atá ann cheana a choinneáil le haghaidh táirgí eile ar cuireadh isteach sonraí tacaíochta leordhóthanacha ina leith maidir le dea-chleachtas talmhaíochta, sonraí a ndearna an tÚdarás measúnú orthu. Ós rud é nach bhfuil aon riosca ann do thomhaltóirí, is iomchuí na MRLanna le haghaidh na dtáirgí thuasluaite uile a leagan síos in Iarscríbhinn II a ghabhann le Rialachán (CE) Uimh. 396/2005 ag an leibhéal atá ann cheana nó ag an leibhéal a shainaithníonn an tÚdarás.

(6) Tháinig an tÚdarás ar an gconclúid thairis sin, maidir leis na MRLanna le haghaidh oinniúin earraigh/scailliún agus ciobúl, ceathrúna uain, searbháin muc, biolar agus eascróga agus péacáin eile, biolair thalún, arbhar Indiach/arbhar agus insiltí luibhe ó fhréamhacha, go raibh roinnt faisnéise ann nach raibh ar fáil agus gur ghá do bhainisteoirí riosca an cheist a scrúdú a thuilleadh. Cé go meastar go bhfuil na MRLanna sin sábháilte, déanfar athbhreithniú orthu; cuirfear san áireamh san athbhreithniú an fhaisnéis a bheidh ar fáil laistigh de dhá bhliain ó dháta foilsithe an Rialacháin seo. Ós rud é nach bhfuil aon riosca ann do thomhaltóirí, is iomchuí na MRLanna le haghaidh cioglocsaidime i ndáil leis na táirgí thuasluaite uile a leagan síos in Iarscríbhinn II a ghabhann le Rialachán (CE) Uimh. 396/2005 ag an leibhéal a shainaithníonn an tÚdarás.

(7) I gcás ciafluimeitifeine, chuir an tÚdarás tuairim réasúnaithe isteach maidir leis na MRLanna atá ann cheana i gcomhréir le hAirteagal 12(1) de Rialachán (CE) Uimh. 396/2005 (7). Mhol sé na MRLanna atá ann cheana a choinneáil le haghaidh “torthaí citris”, “cnónna crann”, “torthaí póma”, aibreog, péitseog, fíonchaora boird agus fíniúnacha coiteanna, sútha talún, torthaí ón sceach gheal/asaróil, dátphlumaí Seapánacha, trátaí, ubhthorthaí, cúcamar agus leannlusanna ar cuireadh isteach sonraí tacaíochta leordhóthanacha ina leith maidir le dea-chleachtas talmhaíochta, sonraí a ndearna an tÚdarás measúnú orthu. Ós rud é nach bhfuil aon riosca ann do thomhaltóirí, is iomchuí na MRLanna le haghaidh na dtáirgí sin a leagan síos in Iarscríbhinn II a ghabhann le Rialachán (CE) Uimh. 396/2005 ag an leibhéal a shainaithníonn an tÚdarás.

(8) Tháinig an tÚdarás ar an gconclúid thairis sin maidir leis na MRLanna le haghaidh mucra (matán, saill, ae, duán), bó-ainmhithe (matán, saill, ae, duán), caorach (matán, saill, ae, duán), gabhair (matán, saill, ae, duán), each-ainmhithe (matán, saill, ae, duán) agus bainne (bó, caorach, gabhair, capaill) go raibh roinnt faisnéise ann nach raibh ar fáil agus gur ghá do bhainisteoirí riosca an cheist a scrúdú a thuilleadh. Cé go meastar go bhfuil na MRLanna sin sábháilte, déanfar athbhreithniú orthu; cuirfear san áireamh san athbhreithniú an fhaisnéis a bheidh ar fáil laistigh de dhá bhliain ó dháta foilsithe an Rialacháin seo. Ós rud é nach bhfuil aon riosca ann do thomhaltóirí, is iomchuí na MRLanna le haghaidh ciafluimeitifeine i ndáil leis na táirgí thuasluaite uile a leagan síos in Iarscríbhinn II a ghabhann le Rialachán (CE) Uimh. 396/2005 ag an leibhéal a shainaithníonn an tÚdarás.

(9) I gcás meatabrómúróin, chuir an tÚdarás tuairim réasúnaithe isteach maidir leis na MRLanna atá ann cheana i gcomhréir le hAirteagal 12(1) de Rialachán (CE) Uimh. 396/2005 (8). Mhol sé an sainmhíniú ar iarmhar a athrú go dtí an tsuim de mheatabrómúrón agus 4-brómaifeiniolúiré, arna sloinneadh mar mheatabrómúrón.

(10) Tháinig an tÚdarás ar an gconclúid maidir leis na MRLanna le haghaidh sútha talún, prátaí, meacain dhearga, meacain bhána, ceathrúna uain, spionáistí, biolar, duilleoga soilire, peirsile, sáiste, tíme, basal agus bláthanna inite, pónairí (a bhfuil faighneoga acu), pónairí (gan faighneoga), lus súgach, finéil Fhlórans, pónairí, piseanna, síolta lus na gréine, pónairí soighe, mucra (matán, saill, ae, duán), bó-ainmhithe (matán, saill, ae, duán), caorach (matán, saill, ae, duán), gabhair (matán, saill, ae, duán), each-ainmhithe (matán, saill, ae, duán) agus bainne (bó, caorach, gabhair, capaill) go raibh roinnt faisnéise ann nach raibh ar fáil agus gur ghá do bhainisteoirí riosca an cheist a scrúdú a thuilleadh. Cé go meastar go bhfuil na MRLanna sin sábháilte do thomhaltóirí, déanfar athbhreithniú orthu; cuirfear san áireamh san athbhreithniú an fhaisnéis a bheidh ar fáil laistigh de dhá bhliain ó dháta foilsithe an Rialacháin seo. Ós rud é nach bhfuil aon riosca ann do thomhaltóirí, is iomchuí na MRLanna le haghaidh meatabrómúróin, i ndáil leis na táirgí thuasluaite uile, a leagan síos in Iarscríbhinn II a ghabhann le Rialachán (CE) Uimh. 396/2005 ag an leibhéal a shainaithníonn an tÚdarás.

(11) I gcás peintiaipiorad, chuir an tÚdarás tuairim réasúnaithe isteach maidir leis na MRLanna atá ann cheana i gcomhréir le hAirteagal 12(1) de Rialachán (CE) Uimh. 396/2005 (9). Maidir le táirgí de bhunadh ainmhíoch, mhol sé dhá shainmhíniú ar leith ar iarmhar, “peintiaipiorad” agus “1-meitil-3-(trífhluaraimeitil)-1H-piorasól-4-carbocsaimíd”, chun láithreacht na meitibilíte PAM de dheasca peintiaipiorad a úsáid i dtáirgí de bhunadh ainmhíoch a chumhdach. Mhol an tÚdarás na MRLanna a ísliú le haghaidh aibreog, péitseog agus coirce. Mhol sé na MRLanna a ardú le haghaidh seagail agus cruithneachta. Mhol sé na MRLanna atá ann cheana a choinneáil le haghaidh táirgí eile ar cuireadh isteach sonraí tacaíochta leordhóthanacha ina leith maidir le dea-chleachtas talmhaíochta, sonraí a ndearna an tÚdarás measúnú orthu. Ós rud é nach bhfuil aon riosca ann do thomhaltóirí, is iomchuí na MRLanna le haghaidh na dtáirgí sin a leagan síos in Iarscríbhinn II a ghabhann le Rialachán (CE) Uimh. 396/2005 ag an leibhéal atá ann cheana nó ag an leibhéal a shainaithníonn an tÚdarás.

(12) Tháinig an tÚdarás ar an gconclúid thairis sin maidir leis na MRLanna le haghaidh oinniúin earraigh/scailliún agus ciobúl, ceathrúna uain, leitísí, biolar agus eascróga agus péacáin eile, biolair thalún, ruachán Rómhánach, mustard dearg, barra duilleog óga (lena n-áirítear speicis phraisí), spionáistí, puirsleán, seardas/duilleoga biatais, costóige, síobhas, cardún, soilire, finéil Fhlórans, cainneanna, biabhóg, síolta cadáis, eorna agus sorgaim go raibh roinnt faisnéise ann nach raibh ar fáil agus gur ghá do bhainisteoirí riosca an cheist a scrúdú a thuilleadh. Cé go meastar go bhfuil na MRLanna sin sábháilte, déanfar athbhreithniú orthu; cuirfear san áireamh san athbhreithniú an fhaisnéis a bheidh ar fáil laistigh de dhá bhliain ó dháta foilsithe an Rialacháin seo. Ós rud é nach bhfuil aon riosca ann do thomhaltóirí, is iomchuí na MRLanna le haghaidh peintiaipiorad, i ndáil leis na táirgí thuasluaite uile, a leagan síos in Iarscríbhinn II a ghabhann le Rialachán (CE) Uimh. 396/2005 ag an leibhéal a shainaithníonn an tÚdarás.

(13) A mhéid a bhaineann le PAM, ceann de phríomh-mheitibilítí peintiaipiorad, mhol an tÚdarás, ar bhonn na staidéar inar scrúdaíodh meitibileacht pheintiaipiorad i mbeostoc, MRLanna a leagan síos ag an teorainn chinnidh (“LOD”) i dtáirgí de bhunadh ainmhíoch. Maidir le táirgí de bhunadh plandaí, níor mhol an tÚdarás aon MRL toisc nach mbaineann an mheitibilít sin le hábhar i ndáil le táirgí de bhunadh plandaí. Thairis sin, is féidir PAM a bheith ann go nádúrtha i dtáirgí de bhunadh plandaí, agus ní iomchuí MRL a leagan síos ag an luach réamhshocraithe 0,01 mg/kg. Dá bhrí sin, is iomchuí a shoiléiriú in Iarscríbhinn II nach bhfuil feidhm ag an luach réamhshocraithe 0,01 mg/kg le haghaidh PAM maidir le táirgí de bhunadh plandaí. Ós rud é nach bhfuil aon riosca ann do thomhaltóirí, is iomchuí na MRLanna a leagan síos in Iarscríbhinn II a ghabhann le Rialachán (CE) Uimh. 396/2005 ag an leibhéal a shainaithníonn an tÚdarás. Rinne an tÚdarás measúnú ar na CXLanna atá ann cheana sna tuairimí réasúnaithe uaidh. Chun na MRLanna a leagan síos, chuir an Coimisiún san áireamh na CXLanna sin a mheastar a bheith sábháilte do thomhaltóirí san Aontas.

(14) A mhéid a bhaineann le táirgí ar ina leith nach n-údaraítear úsáid an táirge cosanta plandaí lena mbaineann san Aontas agus nach bhfuil aon lamháltas allmhairiúcháin ná aon CXL ann ina leith, ba cheart MRLanna a leagan síos ag an LOD nó ba cheart feidhm a bheith ag an luach réamhshocraithe 0,01 mg/kg, faoi mar a fhoráiltear in Airteagal 18(1), pointe (b), de Rialachán (CE) Uimh. 396/2005.

(15) Chuaigh an Coimisiún i gcomhairle le saotharlanna tagartha an Aontais maidir le hiarmhair lotnaidicídí a mhéid a bhaineann leis an ngá atá ann LODanna áirithe a oiriúnú. Maidir le gach substaint ghníomhach a chumhdaítear leis an Rialachán seo, mhol na saotharlanna sin LODanna a bhaineann go sonrach leis an táirge agus ar féidir iad a bhaint amach go hanailíseach.

(16) Chuathas i gcomhairle le comhpháirtithe trádála an Aontais maidir leis na MRLanna nua tríd an Eagraíocht Dhomhanda Trádála, agus cuireadh a mbarúlacha san áireamh. Dá bhrí sin, ba cheart Rialachán (CE) Uimh. 396/2005 a leasú dá réir sin.

(17) I gcás PAM, cioglocsaidime, ciafluimeitifeine, ciafluitrine, meatabrómúróin agus peintiaipiorad, chun go mbeifear in ann margú, próiseáil agus tomhaltas táirgí a dhéanamh ar an ngnáthshlí, níor cheart feidhm a bheith ag an Rialachán seo maidir le táirgí a tháirgtear san Aontas nó a allmhairítear isteach san Aontas sula mbeidh na MRLanna modhnaithe infheidhme agus ar ina leith a léiríonn an fhaisnéis go gcoinnítear leibhéal ard cosanta don tomhaltóir ar bun.

(18) Ba cheart tréimhse réasúnta a bheith ann sula mbeidh feidhm ag na MRLanna modhnaithe ionas go mbeidh na Ballstáit, tríú tíortha agus oibreoirí gnólachtaí bia in ann iad féin a oiriúnú chun na ceanglais nua a thagann as an modhnú ar na MRLanna a chomhlíonadh.

(19) Tá na bearta dá bhforáiltear sa Rialachán seo i gcomhréir leis an tuairim ón mBuanchoiste um Plandaí, Ainmhithe, Bia agus Beatha,

TAR ÉIS AN RIALACHÁN SEO A GHLACADH:

Airteagal 1 Leasaítear Iarscríbhinní II agus III a ghabhann le Rialachán (CE) Uimh. 396/2005 i gcomhréir leis an Iarscríbhinn a ghabhann leis an Rialachán seo.

Airteagal 2 A mhéid a bhaineann le PAM, cioglocsaidim, ciafluimeitifein, ciafluitrin, meatabrómúrón agus peintiaipiorad i ngach táirge agus ar gach táirge, beidh feidhm ag Rialachán (CE) Uimh. 396/2005 i gcónaí mar a bhí sular leasaíodh é leis an Rialachán seo maidir le táirgí a tháirgtear san Aontas nó a allmhairítear isteach san Aontas roimh an 16 Lúnasa 2023.

Airteagal 3 Tiocfaidh an Rialachán seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh. Beidh feidhm aige ón 16 Lúnasa 2023.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh sa Bhruiséil, an 26 Eanáir 2023. Thar ceann an Choimisiúin An tUachtarán Ursula VON DER LEYEN

(1) IO L 070, 16.3.2005, Lch 1.

(2) An tÚdarás Eorpach um Shábháilteacht Bia; Reasoned opinion on the review of the existing maximum residue levels for beta-cyfluthrin and cyfluthrin according to Article 12 of Regulation (EC) No 396/2005 [Tuairim réasúnaithe maidir leis an athbhreithniú ar na huasleibhéil iarmhar atá ann cheana le haghaidh béite-ciafluitrine agus ciafluitrine de réir Airteagal 12 de Rialachán (CE) Uimh. 396/2005]. EFSA Journal [Iris EFSA] 2021;19(9):6837.

(3) Rialachán (CE) Uimh. 470/2009 ó Pharlaimint na hEorpa agus ón gComhairle an 6 Bealtaine 2009 lena leagtar síos nósanna imeachta Comhphobail chun teorainneacha na n-iarmhar a bhunú do shubstaintí atá gníomhach ó thaobh na cógaseolaíochta de i mbia-ábhair de thionscnamh ainmhíoch, agus lena n-aisghairtear Rialachán (CEE) Uimh. 2377/90 ón gComhairle agus lena leasaítear Treoir 2001/82/CE ó Pharlaimint na hEorpa agus ón gComhairle agus Rialachán (CE) Uimh. 726/2004 ó Pharlaimint na hEorpa agus ón gComhairle. IO L 152, 16.6.2009, Lch 11.

(4) An tÚdarás Eorpach um Shábháilteacht Bia; Reasoned opinion on the review of the existing maximum residue levels for cycloxydim according to Article 12 of Regulation (EC) No 396/2005 [Tuairim réasúnaithe maidir leis an athbhreithniú ar na huasleibhéil iarmhar atá ann cheana le haghaidh cioglocsaidime de réir Airteagal 12 de Rialachán (CE) Uimh. 396/2005]. EFSA Journal [Iris EFSA] 2020; 18(1):5962.

(5) Reasoned Opinion on the modification of the existing maximum residue level for cycloxydim in strawberries [Tuairim réasúnaithe maidir le modhnú a dhéanamh ar an uasleibhéal iarmhar atá ann cheana le haghaidh cioglocsaidime i sútha talún]. EFSA Journal [Iris EFSA] 2018;16(8):5404.

(6) Rialachán (AE) 2021/976 ón gCoimisiún an 4 Meitheamh 2021 lena leasaítear Iarscríbhinní II, III agus IV a ghabhann le Rialachán (CE) Uimh. 396/2005 ó Pharlaimint na hEorpa agus ón gComhairle a mhéid a bhaineann le huasleibhéil iarmhar chioglocsaidime, mheipiocuait, Metschnikowia fructicola den tréithchineál NRRL Y-27328 agus phróiheicseaidé-óin i dtáirgí áirithe nó ar tháirgí áirithe. IO L 216, 18.6.2021, Lch 1.

(7) An tÚdarás Eorpach um Shábháilteacht Bia; Reasoned opinion on the review of the existing maximum residue levels for cyflumetofen according to Article 12 of Regulation (EC) No 396/2005 [Tuairim réasúnaithe maidir leis an athbhreithniú ar na huasleibhéil iarmhar atá ann cheana le haghaidh ciafluimeitifeine de réir Airteagal 12 de Rialachán (CE) Uimh. 396/2005]. EFSA Journal [Iris EFSA], 2021;19(8):6812.

(8) An tÚdarás Eorpach um Shábháilteacht Bia; Reasoned opinion on the review of the existing maximum residue levels for metobromuron according to Article 12 of Regulation (EC) No 396/2005 [Tuairim réasúnaithe maidir leis an athbhreithniú ar na huasleibhéil iarmhar atá ann cheana le haghaidh meatabrómúróin de réir Airteagal 12 de Rialachán (CE) Uimh. 396/2005]. EFSA Journal [Iris EFSA] 2021;19(9):6841.

(9) An tÚdarás Eorpach um Shábháilteacht Bia; Reasoned opinion on the review of the existing maximum residue levels for penthiopyrad according to Article 12 of Regulation (EC) No 396/2005 [Tuairim réasúnaithe maidir leis an athbhreithniú ar na huasleibhéil iarmhar atá ann cheana le haghaidh peintiaipiorad de réir Airteagal 12 de Rialachán (CE) Uimh. 396/2005]. EFSA Journal [Iris EFSA] 2021; 19(9):6810.